**KLAIPĖDOS MIESTO TARYBOS, PROFESINIŲ SĄJUNGŲ IR DARBDAVIŲ ORGANIZACIJŲ TRIŠALĖS TARYBOS POSĖDŽIO**

**PROTOKOLAS**

2015 m. kovo 30 d. Nr. T6-4

Klaipėda

Posėdis įvyko 2015-03-24.

Posėdžio pradžia 14.00 val.

Posėdžio pirmininkas – Jolanta Braukylienė, Klaipėdos pramonininkų asociacijos administracijos direktorė.

Posėdžio sekretorė – Agnė Jonikaitytė, Informavimo ir e. paslaugų skyriaus Viešųjų ryšių poskyrio vyr. specialistė.

Dalyvavo:

Algirdas Grublys, Klaipėdos miesto savivaldybės tarybos narys;

Laima Juknienė, Klaipėdos miesto švietimo darbuotojų profesinės sąjungos atstovė;

Povilas Algis Mikalajūnas, Jūrininkų sąjungos atstovas;

Birutė Barišauskienė, Valstybinių ir privačių įmonių profesinės sąjungos pirmininkė;

Arminas Laučys, Klaipėdos apskrities darbdavių asociacijos prezidiumo narys;

Artūras Razbadauskas, Klaipėdos miesto savivaldybės tarybos narys.

Svečiuose:

Daiva Čeporiūtė, Klaipėdos miesto savivaldybės Kontrolės ir audito tarnybos kontrolierė.

 DARBOTVARKĖ:

1. Klaipėdos miesto savivaldybės kontrolės ir audito tarnybos 2014 metais atlikti auditai. Pranešėja Klaipėdos miesto savivaldybės Kontrolės ir audito tarnybos kontrolierė Daiva Čeporiūtė.
2. Kito posėdžio temos tvirtinimas.

1. SVARSTYTA. Klaipėdos miesto savivaldybės kontrolės ir audito tarnybos 2014 metais atlikti auditai.

DAIVA ČEPORIŪTĖ pristatė Klaipėdos miesto savivaldybės kontrolės ir audito tarnybos 2014 metais atliktus auditus. Ji trumpai apibūdino Kontrolės ir audito tarnybą, jos funkcijas, išteklius, pristatydama ataskaitas akcentavo, kad Tarnyba audituoja ne tik Savivaldybės administraciją, bet ir jos kontroliuojamas įstaigas, kurios yra atrenkamos pagal tai, kurios buvo audituotos seniausiai. Reikšmingiausios nustatytos klaidos: 1) valstybinės žemės nuomos mokesčio bendroji nepriemoka 2014 m. gruodžio 31 d. siekė virš 15 mln. litų; 2) Savivaldybės administracijos padalinių vykdytas skolų administravimas buvo nepakankamas ir neefektyvus – virš 13 mln. litų įsiskolinimams nebuvo skirtas dėmesys; 3) iš valstybinės žemės nuomos mokesčio skolininkų buvo gautos neteisingai apskaitytos dalinės įmokos; 4) neteisėtai iš Urbanistinės plėtros programos įsigyti personaliniai kompiuteriai, nebuvo nustatyti šios programos įgyvendinimo tikslai ir uždaviniai; 5) vienos biudžetinės įstaigos vyriausioji buhalterė neteisėtai į savo asmeninę sąskaitą persivedė 6 tūkst. litų; 6) vienos biudžetinės įstaigos vadovo įsakymu buvo paskirtas neteisėtas darbo užmokesčio priedas kitam darbuotojui; 7) kitos įstaigos mokinio krepšelio lėšomis buvo neteisėtai apmokėtos mokinių kelionės.

Tarnyba pateikė 86 rekomendacijas klaidoms ištaisyti. Kontrolierė taip pat akcentavo, kad administracija ir administracijos kontroliuojamos biudžetinės įstaigos dažnai aplaidžiai atlieka turto inventorizaciją.

Kiekvienais metais taip pat yra įvertinama kaip buvo atsižvelgta į ankstesnių metų pateiktas rekomendacijas. Iš 2012-2014 metų Tarnybos pateiktų rekomendacijų įgyvendinta 48, neįgyvendinta – 7, iš dalies – 10.

JOLANTA BRAUKYLIENĖ paklausė, ar Savivaldybės administracija gali atmesti Tarnybos pasiūlymus ir dėl kokių priežasčių?

DAIVA ČEPORIŪTĖ atsakė, kad gali. Priežasčių gali būti įvairių, pvz., supainioti faktai, netinkama tarnybos formuluotė.

NUTARTA. Informacija išklausyta, ateityje pateikti rekomendaciją nuo Klaipėdos trišalės tarybos Miesto tarybai didinti Kontrolės tarnybos etatų skaičių

1. SVARSTYTA. Kito posėdžio temos tvirtinimas.

NUTARTA. Peržiūrėti ir susisteminti praėjusių 4 metų eigoje nuo Trišalės tarybos pateiktus pasiūlymus Klaipėdos miesto merui, Miesto tarybai ir Savivaldybės administracijai. Į kitą Trišalės tarybos posėdį pakviesti naujai išrinktą Klaipėdos miesto merą ir jam pristatyti šiuos pasiūlymus, o mero paprašyti pristatyti planuojamas investicijas Klaipėdos mieste.

Posėdžio pirmininkė Jolanta Braukylienė

Posėdžio sekretorė Agnė Jonikaitytė